S'istrampu ‘e caddu mutzu in piena

Cando su riu mannu 'e sa Entale
ch'istrampat in su poju 'e Caddu Mutzu,
muilat che indomidu animale.
intrèndeche 'e sa péntuma in s'ilgutzu.

E buddit de su poju ogni minutzu1
che labìa 'e pighe. In modu tale,
s'uddiolzu 'e sas atas su frontale
rasentat, cun terribbile bullutzu.

S'und'ispumosa paret de diàulos
unu tazu, ch'a boghes e a séddidos,
si rincurren e ballan imbreagos.

Abbaidende paret ch'idas dragos
in s'atzufu, e ch'intendas puru apéddidos,
ùrulos, corrighinos e miàulos.

Su chìmbe 'e Frealzu 1931

1Minutzu: parte più interna ed oscura della grotta.